《宗大席上以鸟啼山客犹眠分韵得鸟字》
明代·许恕

步出城东门，一径入深窈。坐爱茅堂静，远望众山小。

昔日繁华茅，烂熳烟花绕。兵馀成焦土，荆棘映碧筱。

幸有贤子孙，复业似君少。雅集文翰友，觞咏乐未了。

醉来忘尔汝，一笑送归鸟。且复永今日，馀晖在林杪。

作者简介：许恕（公元？年至一三七四年）字如心，江阴人。生年不详，卒于明太祖洪武七年。至正中，荐授澄江书院山长，旋弃去。会天下已乱，乃遁迹卖药于海上，与山僧野人为侣。善自晦匿，罕相识者，故征召不之及。恕著有《北郭集》六卷，补遗一卷，（均《四库总目》）他的诗意沉郁，而音节高朗。